**Bežní ľudia sa zhodujú v jednom: chcú mier!**

**Andrej Danko, predseda SNS**

Mier je stav bez vojny či bojov, stav absencie konfliktov a dodržiavanie  mierových dohôd.

Budovanie vojenských základní v EÚ, ale aj po celom svete, s čím sa spája aj stupňujúce zbrojenie, je veľmi nebezpečné a len kúsok od vyvolania vojenského konfliktu. Ak jeden začne zbrojiť viac, tak začne aj druhý, tretí... zbrojiť viac  pre ochranu svojho štátu, nakoľko každý z nich musí myslieť na svoju vlastnú ochranu občanov a svojej suverenity.

Je najvyšší čas vrátiť sa z kratšej cesty. Vrátiť sa k ideálom, ktoré ukončili nezmyselné ideologické súperenie dvoch superveľmocí. V dejinách sa „veľké" veci riešili násilím. Tvárime sa však, že sme ako ľudstvo už vyspelí - práve preto by sme sa mali poučiť z histórie! Najlepšie riešenie konfliktu je totiž pokojné - dialógom, počúvaním toho druhého a porozumením.

Našťastie - teraz je na Slovensku pokoj. Ľudia chápu mier úplne inak ako tí, čo žijú vo vojne. Žiť v mieri sa pre nás stalo samozrejmosťou. Samozrejme, nie je to samozrejmosť. Často si neuvedomujeme, že mier je niečo vzácne, že si ho musíme vážiť pre každodenné maličkosti. Môžeme sa ráno zobudiť a nebáť sa vyjsť von na ulicu. Žijeme si tu v pokoji a bez strachu, neobávame sa pustiť deti do školy, ísť na nákupy, na športové či kultúrne podujatie.

Je načase vyzvať zodpovedných predstaviteľov politických strán, štátov ale aj medzinárodných organizácií, aby hľadali nový svetový poriadok. Ten musí zodpovedať potrebám a skúsenostiam, ktoré prináša dnešná doba. Musí garantovať rovnakú bezpečnosť pre všetkých. Potrebné je zaväzovať všetky národy k spoločnej práci v prospech posilňovania globálneho mieru, spolupráce a spravodlivosti. Je to povinnosť voči mierumilovným ľuďom!

Nevyhnutné je zrušiť roztáčajúcu sa špirálu militarizmu, násilia a nenávisti, dnešného politického uznávania a podporovania ilegálnej imigrácie do EÚ.  O tom, či budú alebo nebudú naše deti a ich deti žiť v inom ako mierovom európskom priestore, zatiaľ len polemizujeme. **Ale - č**o navrhujeme pre to, aby sme si mier udržali v našich krajinách?

Ak použijeme definíciu vlastenectva, alebo tiež patriotizmu: Je to láska a oddanosť vlasti, hrdosť na jej minulosť a prítomnosť, úsilie chrániť záujmy vlasti. Vlastenec je človek, ktorý cíti národnú hrdosť. Vlastenectvo sa viaže na územie, krajinu, na politický národ - obyvateľov danej krajiny. V Európe, vo svete, ktorý sa čoraz viac globalizuje, vlastenectvo a patriotizmus miesto má. Len keď si budeme vážiť svoju vlasť, budeme pyšní a hrdí na to čo dokázali naši predkovia, budeme vkladať nádeje do našich detí, nemôžeme byť ohrození. **Demografická hrozba, ktorá prináša ohrozenie demokratických charakterov štátov Európy - aj Slovenska - nás nemôže zasiahnuť.**

Je nutné prihlásiť sa k tradíciám humanizmu, mieru a nenásilia a vyzvať všetkých ľudí dobrej vôle na spoločné prijatie a presadzovanie opatrení, ktoré povedú k mieru, spolupráci a bezpečnosti pre všetkých.